Vedtekter for

Melgård barnehage

# i henhold til Barnehageloven §8

Innhold

[i henhold til Barnehageloven §8 1](#_Toc115786301)

[1 Eierforhold 2](#_Toc115786302)

[2 Formål 2](#_Toc115786303)

[3 Opptaksmyndighet 2](#_Toc115786304)

[4 Opptakskrets og opptakskriterier 2](#_Toc115786305)

[5 Opptaksperiode 2](#_Toc115786306)

[6 Klageadgang ved avslag på søknad om barnehageplass ved hovedopptak 2](#_Toc115786307)

[7 Fastsettelse av foreldrebetalingen 3](#_Toc115786309)

[8 Dugnad 3](#_Toc115786310)

[9 Oppsigelse 3](#_Toc115786311)

[10 Andre opplysninger av betydning, jfr. barnehageloven § 8 4](#_Toc115786312)

[11 Samarbeidsutvalgets sammensetning, myndighet, m.v. 4](#_Toc115786313)

[12 Foreldreråd 4](#_Toc115786314)

[13 Leke- og oppholdsareal 5](#_Toc115786315)

[14 Åpningstid og ferie 5](#_Toc115786316)

[15 Vilkår for kommunal støtte 5](#_Toc115786317)

[16 HMS 5](#_Toc115786318)

[17 Helsekontroll av barn 5](#_Toc115786319)

[18 Smittevern 6](#_Toc115786320)

[19 Barn og kosthold 6](#_Toc115786321)

[20 Revidering 6](#_Toc115786322)

# Eierforhold

Melgård barnehage SA er et samvirkeforetak.

# Formål

Barnehagen skal sikre barn under opplæringspliktig alder gode utviklings- og aktivitetsmuligheter i nær forståelse og samarbeid med barnas hjem.

Barnehagen skal drives i samsvar med de til enhver tid gjeldende lover, forskrifter, vedtekter, fastsatt budsjett og årsplan for barnehagens pedagogiske virksomhet.

# Opptaksmyndighet

Daglig leder foretar opptak av barn i barnehagen i samråd med styret.

# Opptakskrets og opptakskriterier

Opptakskretsen er primært Flateby. Dersom det er ledige plasser utover dette, tas det opp barn fra øvrige deler av Enebakk før interesserte fra andre kommuner.

Barnehagen er åpen for barn fra de er fylt 1 år, eller måneden de fyller 1 år, og frem til utgangen av barnehageåret det årete barnet begynner på skole.

Opptakskriterier i prioritert rekkefølge:

1. Jfr. Lov om barnehager § 18; Barn med nedsatt funksjonsevne har rett til prioritet ved opptak i barnehage. Barn som det er fattet vedtak om etter barnevernsloven §5-1 første ledd a til d og § 3 – 1 første bokstav b, har rett til prioritet ved opptak i barnehage.

2. Barnehagen skal ha en hensiktsmessig sammensetning iht. alder og kjønn.

3. Daglig leder kan gi ansatte fortrinnsrett ved opptak av barn, dersom dette er viktig for å få besatt stillinger eller verv.

4. Søsken av barn som har plass i barnehagen.

5. Det foretas loddtrekning blant barn som har barnehagen på 1. søkealternativ, men som ikke får plass som følge av ovennevnte kriterier.

# Opptaksperiode

Opptak av barn skjer hele året, men hovedsakelig ved samordnet opptaksprosess med kommunen. Daglig leder kan tilby barnehageplass etter kapasitet utenom samordnet opptaksprosess. Beslutningen om opptak av barn i barnehagen og tildeling av ledige plasser foretas av barnehagen etter skriftlig søknad rettet til kommunen

iht. Barnehagelovens bestemmelser om samordnet opptaksprosess.

# Klageadgang ved avslag på søknad om barnehageplass ved hovedopptak

Ved hovedopptak kan søker klage over avslag på søknad om barnehageplass og på avslag om å få sitt første eller andre ønske oppfylt.

Utenom hovedopptak kan bare søkere til barnehagen med lovfestet rett til prioritet etter barnehageloven § 18 klage dersom de ikke tilbys plass. Dette gjelder barn med nedsatt funksjonsevne og barn som det er fattet vedtak om etter nærmere bestemmelser i lov om barneverntjenester.

Klagen må fremsettes skriftlig for kommunen og må nevne hvilken avgjørelse det klages over og de grunner klagen støtter seg til. Klagefristen er 3 uker fra det tidspunkt avgjørelsen som det skal klages over er kommet fram til søkeren. For den som ikke har mottatt underretning, løper fristen fra det tidspunktet vedkommende har fått eller burde ha skaffet seg kunnskap om avgjørelsen.

Reglene for klageadgang finnes i Forskrift om saksbehandlingsregler ved opptak i barnehage, (forskrift 2005-12-16 nr. 1477)

# Fastsettelse av foreldrebetalingen

Foreldrebetalingen fastsettes av styret.

Foreldrebetalingen settes etter forskrift om foreldrebetaling i barnehager § 1 og 4, og følger til enhver tid regjeringens sats for makspris i barnehage. Innbetalingen gjøres forskuddsvis den 1. i hver måned. Det betales for i 11 måneder i året. Betalingsfri måned er juli.

I henhold til samarbeidsavtale med Enebakk kommune gir Melgård barnehage søskenmoderasjon satt i kommunens betalingsregulativ for foreldrebetaling. Det gis 30 % moderasjon for søken nr. 2 og 50 % for ytterligere søsken. Søskenmoderasjon gis automatisk.

Fra 1. august 2019 har alle barn fra og med 2 år, inkludert barn med utsatt skolestart, som bor i husholdninger med lav inntekt, rett til å få 20 timer gratis oppholdstid i barnehage per uke.  
Inntektsgrensen for innvilgelse av redusert foreldrebetaling finnes på Enebakk kommunes nettside. Hver enkelt familie/husholdning må søke om redusert foreldrebetaling på egenhånd. Det søkes til Enebakk kommune, og det er her vedtaket fattes.

Ved betalingsmislighold kan barnehagen kreve forsinkelsesrente iht. lov om forsinkelsesrente.

Gjentatte mislighold vil kunne utgjøre et vesentlig mislighold. Ved vesentlig mislighold kan barnehageplassen sies opp med øyeblikkelig virkning og andelen tilfaller barnehagen.

Fra avtalt oppstarts dato må det betales foreldrebetaling selv om man velger å ikke benytte plassen før på et senere tidspunkt.

Barnehagen tilbyr søskenmoderasjon i henhold til Forskrift om foreldrebetaling i barnehager §3 og i tråd med Enebakk kommunes tilskuddsordning for søskenmoderasjon.

Barnehagen har inntektsgradert foreldrebetaling i henhold til Forskrift om foreldrebetaling § 3. og i tråd med Enebakk kommunes graderte satser.

Oppholdsbetalingen inkluderer ikke kost. Kostpenger utgjør pr i dag kr. 500.- pr barn, og betales for 11 måneder i året. Juli er betalingsfri måned. Fakturering av kostpenger gjøres sammen med foreldrebetalingen.

# Dugnad

Foresatte som benytter barnehageplass plikter å delta på 3 timer dugnad i høstsemesteret og 3 timer dugnad i vårsemesteret, som blir arrangert av Samarbeidsutvalget. For hvert søsken som går i barnehagen er dugnadsplikten ytterligere 3 timer.

Dersom pliktig dugnad ikke gjennomføres skal det svares en ekstra foreldrebetaling fastsatt av styret som for tiden utgjør kr.1000,- pr. misligholdt dugnadstime.

Ekstra foreldrebetaling på grunn av misligholdt dugnadsplikt skal belastes foreldrene for hvert barnehageår, altså innen 31.juli.

Medlemmer av styret og samarbeidsutvalget er fritatt fra ordinær dugnadsplikt.

Opptjente dugnadstimer kan overføres til neste barnehageår, så fremt kravene til ordinær dugnadsplikt for inneværende barnehageår er tilfredsstilt

# Oppsigelse

Oppsigelsestid er 3 måneder fra oppsigelsestidspunkt som er den 1. i hver måned. Oppsigelsen fra barnehagens side krever saklig grunn. Oppsigelse skal skje skriftlig.

Foreldrebetaling skal innbetales i oppsigelsestiden selv om plassen ikke benyttes.

Ved oppsigelse etter 1.april må det betales foreldrebetaling ut barnehageåret, dvs. tom. 31. juli.

Dersom barnehagen får inn nytt barn i oppsigelsesperioden, skal foreldrebetalingsplikten i oppsigelsestiden reduseres forholdsmessig.

# Andre opplysninger av betydning, jfr. barnehageloven § 8

Iht. barnehageloven § 8 skal barnehagevedtektene gi opplysninger som er av betydning for foreldrenes/de foresattes forhold til barnehagen. Det vises i den anledning til avtale om disponering av barnehageplass som signeres som aksept av tilbud om barnehageplass. I avtalen er rettigheter og forpliktelser i avtaleforholdet detaljert regulert.

Styret i barnehagen forbeholder seg retten til å kunne endre vilkårene i avtale om disponering av barnehageplass. Slik endring skal varsles skriftlig med minst 2 måneders frist før iverksettelse. Vilkårsendring gir foresatte rett til å si opp plassen med 2 måneds oppsigelsestid fra varselet er mottatt. Slike endringer kan være, men er ikke begrenset til, foreldrebetaling, gebyr og matpenger

Ved mislighold av avtalen fra barnehagens side kan foresatte ha rett til de alminnelige misligholdsbeføyelser, herunder prisavslag og erstatning. Dersom misligholdet er vesentlig, kan barnehageplassen sies opp med øyeblikkelig virkning.

# Samarbeidsutvalgets sammensetning, myndighet, m.v.

Samarbeidsutvalget skal være et rådgivende, kontaktskapende og samordnende organ. Utvalget skal særlig være med på å drøfte barnehagens ideelle grunnlag og arbeide for å fremme kontakt mellom barnehagen og lokalsamfunnet.

1. Samarbeidsutvalget skal forelegges saker og har rett til å uttale seg i saker som er av viktighet for barnehagens innhold, virksomhet og forholdet til foreldrene. Dette gjelder blant annet godkjenning av barnehagens årsplan og virksomhetsplan. Samarbeidsutvalget skal hele tiden ha fokus på det som er til det beste for barna, og på foreldresamarbeidet.
2. Samarbeidsutvalget har ansvaret for gjennomføring og oppfølging av dugnader.
3. Saker som gjelder ansettelser, opptak av barn og lignende skal ikke behandles av samarbeidsutvalget.
4. Samarbeidsutvalget skal ha 6 medlemmer, 3 representanter fra foreldrene og 3 representanter fra de ansatte. Foreldrene og de ansatte skal delta med like mange representanter. En representant fra styret eller daglig leder kan møte ved behov.
5. Foretaket avgjør selv om det som eierstyre skal delta med representanter i utvalget og eventuelt hvem. Eierstyret kan ikke stille med flere representanter enn foreldrene/de ansatte har. Eier har talerett, men ikke stemmerett.
6. Samarbeidsutvalget konstituerer seg selv, og velger selv sin leder. Som samarbeidsutvalgets vedtak gjelder det som flertallet av de møtende har stemt for. Ved stemmelikhet gjelder det som lederen har stemt for. Er lederen ikke til stede, gjelder det som møtelederen har stemt for.
7. Møter i samarbeidsutvalget holdes etter en plan fastsatt av samarbeidsutvalget, og for øvrig når samarbeidsutvalgets leder finner det nødvendig. Daglig leder innkaller og leder førstemøte etter nyvalg.

Det føres egen protokoll for samarbeidsutvalget, som skal inneholde de vedtak som samarbeidsutvalget har fattet vedrørende andelslaget. Tid og sted for møtene skal gå fram av protokollen, likeså stemmefordeling og uenighet som kreves protokollført. Samarbeidsutvalget medlemmer signerer protokollen. Protokollen er tilgjengelig kun for samarbeidsutvalgets medlemmer, styret, daglig leder, og de personer samarbeidsutvalget i samråd med eierstyret gir tilgang.

# Foreldreråd

Foreldrerådet skal fremme fellesinteressene til foreldrene og bidra til at samarbeidet mellom barnehagen og foreldregruppen skaper et godt barnehagemiljø.

1. Foreldrerådet består av foreldrene/foresatte til alle barna i barnehagen.
2. Foreldrerådet velger 2 foreldrerepresentanter til Samarbeidsutvalget.
3. Foreldrerådet skal bli forelagt og har rett til å uttale seg i saker av viktighet for foreldrenes forhold til barnehagen.
4. Barnehagens daglige leder har ansvaret for å innkalle til det første foreldrerådet i barnehageåret.
5. Foreldreråd holdes minst en gang i året – gjerne i forbindelse med årsmøtet.
6. Ved avstemming i foreldrerådet gis det en stemme for hvert barn, og alminnelig flertallsvedtak gjelder.

Det føres egen protokoll for foreldrerådet, som skal inneholde de uttalelser/vedtak som foreldrerådet har fattet. Tid og sted for møtene skal gå fram av protokollen, likeså stemmefordeling og uenighet som kreves protokollført. Foreldrerådets referent signerer protokollen. Protokollen er tilgjengelig kun for foreldrerådets medlemmer, styret, daglig leder, og de personer foreldrerådet gir tilgang.

# Leke- og oppholdsareal

Barnehagens norm for arealutnytting er 4 m² leke- og oppholdsareal pr. barn over 3 år, og 5,5 m² for barn under 3 år.

# Åpningstid og ferie

Barnehagen er åpen fra kl. 06.45 til kl. 17.00 mandag til fredag.

Ved for sen henting av barn etter barnehagens fastsatte stengetid på aktuell dag, blir foreldrene pålagt ekstra foreldrebetaling, kr.1000.- for hver påbegynt halvtime. Ved gjentatte overtredelser anses dette som vesentlig mislighold av vedtektene, og kan føre til oppsigelse av barnehageplassen.

Barnehagen er stengt i romjulen, på bevegelige helligdager, jul- og nyttårsaften og fra 12.00 onsdag før skjærtorsdag. Det er redusert åpningstid i påske. Barnehagen er da åpen fra kl.06:45-14:15. Onsdag før skjærtorsdag holder barnehagen åpen fra 06:45-12:00. Barnehagen holder stengt uke 29 og 30. I løpet av året er barnehagen i tillegg stengt 5 kurs- og planleggingsdager.

Barnehageåret starter 1. august.

Alle barn i barnehagen skal ha 4 ukers ferie i løpet av barnehageåret. Av disse skal barna ha minst 3 ukers sammenhengende ferie mellom 15.juni og 1.august.

Sommerferie skal meldes barnehagen innen 1.mai. Ferie utover dette skal meldes med minst 1 ukes varsel.

# Vilkår for kommunal støtte

Styret plikter å følge de vilkår kommunen har for at barnehagen har rett til å motta kommunal støtte/kommunalt driftstilskudd.

# HMS

Barnehagen har internkontrollsystem i samsvar med barnehagelovens §9, forskrift om systematisk helse, miljø og sikkerhetsarbeid (internkontrollforskriften), forskrift om miljørettet helsevern i skoler og barnehager og forskrift om sikkerhet ved lekeplassutstyr. Dokumentasjon på internkontroll er utarbeidet for barnehagen og holdes kontinuerlig oppdatert. Dokumentasjonen oppbevares i barnehagens digitale system for internkontroll, mentor HMS.

# Helsekontroll av barn

Foresatte har ansvar for å informere om spesielle forhold vedrørende barnets helse som kan være av betydning for barnets opphold i barnehagen. Før et barn begynner i barnehagen skal det legges frem erklæring om barnets helse, iht. barnehagelovens §23. Dersom barnet har møtt til de ordinære undersøkelser på helsestasjon, kan en slik erklæring gis av barnets foresatte.

# Smittevern

Ved sykdom skal barnet holdes hjemme. Barnets sykefravær skal meldes til barnehagen første fraværsdag. Barnet skal ha utbytte av å være i barnehagen. Dersom barnet ikke orker å følge vanlige aktiviteter i barnehagen på grunn av dårlig allmenntilstand, skal barnet være hjemme. Hvis personalet tar kontakt med foreldrene på grunn av barns sykdom, må barnet hentes i barnehagen. Er personalet usikker på barnets allmenntilstand, tar personalet kontakt med foreldrene for videre avklaring. Ved smittsomme sykdommer skal barnet holdes hjemme i tilstrekkelig tid for å hindre smitteoverføring til andre barn og personalet. Eksempelvis skal barnet ved oppkast/diaré holdes hjemme i 48 timer etter siste oppkast/diaré. Øvrig vises det til Folkehelse instituttets retningslinjer for smittevern i barnehager, om anbefalinger på hvor lenge barn bør holdes hjemme ved ulike infeksjonssykdommer.

# Barn og kosthold

Barnehagen skal tilby barna et normalt kosthold i tråd med gjeldende anbefalinger fra Helsedirektoratet. Barnehagen tilrettelegger ikke kostholdet ut ifra hver enkelt families private praksis.

Barn med behov for tilrettelagt kosthold på grunn av allergi, skal få tilrettelagt kosthold i barnehagen ved fremlagt legeerklæring.

Foresatte må kunne legge frem legeerklæring dersom barn skal ha et regulert matinntak av ulike grunner. Slike hensyn gjennomføres kun i barnehagen dersom det foreligger legeerklæring som spesifikt tilsier dette.

# Revidering

Styret i barnehagen kan foreta endringer i barnehagevedtektene i henhold til lov barnehagelovens §8. Endring kan gjennomføres med alminnelig flertall i styret. Slike endringer skal varsles skriftlig med minst to måneders varsel før iverksettelse. Se for øvrig avtale om disponering av barnehageplass vedrørende vilkårsendringer.

Vedtektene er revidert:

|  |  |
| --- | --- |
| Dato | Årsak |
| 16.03.2012 | På bakgrunn av omgjøring fra BA til SA etter lovendring i 2007 |
| 19.06.2013 | På bakgrunn av elektronisk tilsyn fra kommunen, punkt 27 om HMS endret p.g.a. manglende henvisning til internkontrollforskriften. |
| 25.02.2014 | Revidert etter manglende samsvar mellom foreldreavtale og vedtekter |
| 27.03.2014 | Etter vedtak av årsmøtet heves andelsinnskuddet til kr 4.000,-, andre endringer viser til årsmøteprotokoll av 27.03.14 |
| 15.12.2014 | Etter styrevedtak om å følge makspris satt i statsbudsjett økes foreldrebetalingen med kr 75,- fom. 1. februar og med ytterligere kr 100,- fom 1. mai 2015.  Lagt til punkt om søskenmoderasjon for foreldrebetaling, samt redusert brukerbetaling for familier med lav inntekt i henhold til samarbeidsavtale med Enebakk kommune. |
| 12.02.2015 | Etter styrevedtak endres følgende punkter:  Barnas sammenhengendeferie økes fra 2 til 3 uker.  Oppsigelsesfrist ved vilkårsendringer endres fra 1 til 2 måneder slik at det blir samsvar med varslingsfristen. |
| 06.04.2017 | Etter vedtak fra årsmøtet endres dugnadsordningen til: Foresatte som benytter barnehageplass plikter å delta på 3 timer dugnad i høstsemesteret og 3 timer dugnad i vårsemesteret, som blir arrangert av Samarbeidsutvalget. For hvert søsken som går i barnehagen er dugnadsplikten ytterligere 2,5 timer.  Dersom pliktig dugnad ikke gjennomføres skal det svares en ekstra foreldrebetaling fastsatt av styret som for tiden utgjør kr.600,- pr. misligholdt dugnadstime. Satsen konsumpris indeksreguleres hvert år.  Ekstra foreldrebetaling på grunn av misligholdt dugnadsplikt skal belastes foreldrene innen 31.desember for høstsemesteret og innen 31.august for vårsemesteret.  Medlemmer av styret og samarbeidsutvalget er fritatt fra ordinær dugnadsplikt. |
| 20.03.18 | Etter styrevedtak om å følge makspris satt i statsbudsjett økes foreldrebetalingen til kr. 2910,- fom. 1. januar 2018. |
| 22.03.18 | Etter vedtak på årsmøtet om å holde åpnet fra 06:45-12:00 onsdag før skjærtorsdag. Endring trer i kraft ved nytt barnehageår 2018/2019 |
| 23.10.18 | Etter styrevedtak om å følge makspris satt i statsbudsjett økes foreldrebetalingen til 2990 kr. 01.01.2019 og til 3040 kr. 01.08.2019. |
| 29.03.2019 | Etter vedtak på årsmøtet om at barnehagen skal holde stengt i romjulen, gjelden fra og med julen 2019. |
| 12.2020 | Etter styrevedtak om å følge makspris satt i statsbudsjettet økes foreldrebetalingen til  kr. 3230 f.o.m. 01.01.2021 |
| 30.03.2022 | Vedtatt følgende endringer ved årsmøtet 2022:  • Endring av opptakskriterier fra 10 måneder til måneden barnet fyller 1 år.  • Endring av sats for kostpenger fra kr. 400,- til kr.500,-  • Endring av sats og faktureringstidspunkt for uteblitte dugnadstimer.  • Endring av sats ved for sen henting av barn |
| 30.08.2022 | Vedtatt nytt punkt ved ekstraordinært årsmøte   * Pkt. 20 Barn og kosthold |
| 23.03.2023 | Etter veiledning fra Enebakk kommune.   * Oppdatering av paragrafer etter revidering av Lov om barnehager pr. 01.01.2023 * Endring av ordlyden i pkt. 8. Summen for foreldrebetalingen erstattes av ordlyden; *regjeringens sats for makspris i barnehage.* Samt oppdatering av vilkårene for å søke redusert foreldrebetaling. * Tillagt pkt. 17 er §9 fra lov om barnehager, samt endring av oppbevaring av HMS dokumentasjon. |
| 16.04.2024 | Andelsinnskudd for å ha barn i Melgård barnehage, fjernet på årsmøte 16.04.2024.  Barnehagen er stengt i påsken fra 2025, etter vedtektsendring på årsmøtet 16.04.24. |
| 24.04.2025 | Barnehagens åpningstid endret til 06.45-17.00 på årsmøte 24.4.25  Su sin sammensetting endret til 3 foresatte og 3 ansatte på årsmøte 24.4.25  Barnehagen holder feriestengt uke 29 og 30 fra 2026 |